У току Четврте непријатељске офанзиве, од јануара до марта 1943, заједно са члановима Врховног штаба, Централног комитета КПЈ, Извршног одбора АВНОЈ-а, Централног одбора УСАОЈ-а и Главног одбора АФЖ-а, под тешким борбама кретала се од Босанске крајине до Неретве. Групу истакнутих руководилаца Народноослободилачког покрета, у којој је била и Цана, предводио је Михаило Швабић, члан Бироа ЦК СКОЈ. По завршетку офанзиве, упућена је у Прву пролетерску дивизију, која је имала задатак да се пробије у Србију. Због отпочињања нове — Пете непријатељске офанзиве, од овог плана се одустало и Цана са Првом дивизијом прошла кроз најтеже борбе на Сутјесци. Августа 1943. одлуком Врховног штаба упућена је на подручје Лике и Далматинске Загоре, где је политички радила са женама. Заједно са већницима Хрватске и Словеније, крајем новембра 1943. дошла је у ослобођено Јајце, где је присуствовала Другом заседању АВНОЈ-а, на ком је изабрана за члана Председништва АВНОЈ-а.